༼ཏ༽༄༅། །ཨརྒའི་ཆོ་ག་དང་རབ་ཏུ་གནས་པ་དོན་གསལ་བ་བཞུགས།། ༄༅། །བཅོམ་ལྡན་འདས་འཇམ་པའི་རྡོ་རྗེ་ལ་ཕྱག་འཚལ་ལོ། །རྟེན་གསར་པ་ལ་བྱ་བའི་ཨརྒའི་ཆོ་ག་ནི། གཙུག་ལག་ཁང་དང་མཆོད་རྟེན་ལ་ནི་སའི་ཆོ་ག་རྒྱས་པར་བྱས་ལ། དེའི་རྗེས་ལ་མཎྜལ་དང་མཆོད་པ་རྒྱ་ཆེན་པོ་བཤམས་ནས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ལ། འདིར་གཙུག་ལག་ཁང་ཆེན་པོ་དཀོན་མཆོག་གསུམ་གྱི་རྟེན་བསམ་གྱིས་མི་ཁྱབ་པས་གང་བ་ཅིག་འབྱུང་བར་བྱིན་གྱིས་བརླབ་ཏུ་གསོལ་ཞེས་པའམ། མཆོད་རྟེན་ཆེན་པོ་བྱིན་རླབས་དང་ལྡན་པ་ཅིག་འབྱུང་བར་བྱིན་གྱིས་བརླབ་ཏུ་གསོལ། ཞེས་བྱའོ། །པུ་སྟི་དང་བྲིས་སྐུ་ལ་སོགས་པ་བྱེད་ནའང་རས་འདུལ་བྱས་པ་དང་། ཤོག་སྐྱའི་པུ་སྟི་ལྟ་བུའི་དྲུང་དུ་མཆོད་པ་དང་གཏོར་མ་བཤམས་ལ། བདག་ལྷའི་ང་རྒྱལ་དང་ལྡན་པར་བྱ། རས་སམ་ཤོག་བུའི་སྟེང་དུ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས། མཆོད་པས་མཆོད་ལ། བྲིས་སྐུ་དང་ཆོས་འདི་ལྟ་བུ་ཞེས་བྱ་བ་ལ་བྱིན་གྱིས་བརླབ་ཏུ་གསོལ་ཞེས་གསོལ་བ་བཏབ་ལ། མཆོད་པ་དང་གཏོར་མ་བཏང་སྟེ་དེ་བཞིན་གཤེགས་པ་རྣམས་རང་བཞིན་གྱི་གནས་སུ་གཤེགས་སུ་གསོལ། ཚོན་དང་པིར་དང་སྣག་ཚ་དང་། སྨྱུ་གུ་རྣམས་ལའང་དེ་བཞིན་གཤེགས་པས་བྱིན་གྱིས་བརླབས་པར་བསམས་ལ། ཡི་དམ་གྱི་ལྷའི་གསང་སྔགས་འགའ་བཟླས། ལྷ་བཟོ་དང་ཡིག་མཁན་ཡང་བདུད་རྩི་འཁྱིལ་བ་ལྟ་བུའི་ཁྲོ་བོའི་སྐུར་བསྒོམས་ལ། སྐུ་གསུང་ཐུགས་ཀྱི་གནས་སུ་ཡི་གེ་གསུམ་གྱིས་བྱིན་གྱིས་བརླབས་ལ་བཞག་གོ །རྟེན་གསར་པ་བྱ་བའི་ཨརྒ་འདི་ནི་མདོར་བསྡུས་པ་ཙམ་ཡིན་གྱི། རྒྱས་པར་ཤེས་པར་འདོད་ན་ཨརྒའི་གཞུང་རྒྱས་པ་ཉིད་དུ་བལྟ་བར་བྱའོ། །རྟེན་རྙིང་པ་སྤོ་བའི་ཨརྒ་བྱེད་པར་འདོད་ན། རྟེན་མི་མཁོ་བ་སྤོ་བ་དང་། བཟང་བ་ངན་པར་སྤོ་བ་ལ་ནི་ཨརྒ་མི་རུང་། ཡི་དྭགས་ཀྱིས་བདག་ཏུ་བཟུང་བ་ལ་ཡང་ནུས་པ་ཆེན་པོ་མེད་ན་མི་ལེགས། དེ་མིན་པ་རྙིང་པ་གསོ་བ་དང་འོ་བརྒྱལ་བའི་གནས་ནས་འོ་མི་བརྒྱལ་བའི་གནས་སུ་སྤྱན་འདྲེན་པར་འདོད་པ་དང་། རྟེན་ངན་པ་བཟང་པོར་བྱེད་པ་དག་ལ་གང་ཟག་མཆོག་སློབ་དཔོན་པདྨ་ལྟ་བུས་མཛད་པ་ཡིན་ཡང་། གསུང་གི་རབ་གནས་རྒྱས་པ་ཡིན་ན། དེ་ཉིད་ཀྱི་རབ་གནས་འཛུད་པའི་ཕྱིར་རབ་གནས་དབྱུང་བ་ལ་ཉེས་པ་མེད་དེ། སློབ་དཔོན་ཨཱརྻ་དེ་ཝ་སེམས་ཀྱི་སྒྲིབ་སྦྱོང་ལས། མཆོད་རྟེན་གསོ་བའི་བསམ་པ་ཡིས། །བཤིག་པར་གྱུར་ལ་ཉེས་པ་མེད། །ཅེས་གསུངས་སོ། །དེའང་རྟེན་དེའི་སྤྱན་སྔར་གཏོར་མ་དང་མཆོད་པ་རྒྱ་ཆེན་པོ་བཤམས་ལ། བདག་གི་རྣལ་འབྱོར་རྫོགས་པར་བསྒོམས་ནས་དཀོན་མཆོག་ལ་མཆོད་པ་རྒྱ་ཆེན་པོས་མཆོད་དེ། བདག་སེམས་ཅན་ཐམས་ཅད་ཀྱི་དོན་དུ་བདེ་བར་གཤེགས་པའི་རྟེན་རྙིང་པ་སྤོ་བའམ་གསོ་བར་འཚལ་ཞིང་། དེའང་སང་ནང་པར་བགྱིད་པར་འཚལ་ཞེས་གསོལ་བ་གདབ། དེ་བཞིན་དུ་ཆོས་སྐྱོང་བའི་སྲུང་མ་རྣམས་ལའང་གཏོར་མ་བཏང་ལ་གསོལ་བ་གདབ། ཡང་ན་ནང་པར་རྟེན་གྱི་སྤྱན་སྔར་མཆོད་པ་དང་གཏོར་མ་རྒྱ་ཆེན་པོ་བཤམས་ལ། བདག་གི་རྣལ་འབྱོར་རྫོགས་པར་བྱས་ཏེ་གཏོར་མ་དང་མཆོད་པ་རྒྱ་ཆེན་པོས་མཆོད་དེ་སྔ་མ་བཞིན་དུ་བརྗོད་དོ། །སང་ནང་པར་ཞེས་པའི་སྐབས་སུ། ད་ནི་རབ་གནས་སྤོ་བར་འཚལ། ཞེས་པ་གཞུག དེ་ནས་མེ་ལོང་གཡའ་ཡོངས་སུ་དག་པ་ཅིག་ལ་རྟེན་གྱི་གཟུགས་བརྙན་འཆར་དུ་བཅུག་ལ། གང་ཟག་ཁྱད་པར་ཅན་གྱིས་བྱས་པའི་རྟེན་ཡིན་ཡང་མེ་ལོང་གི་ནང་དུ་སྤྱན་དྲངས་པ་ལ་བཞུགས་སུ་གཞུག དེ་ལ་དམ་ཚིག་སེམས་དཔའ་བསྐྱེད་པ་དང་། ཡེ་ཤེས་སེམས་དཔའ་བཅུག་ལ་མེ་ལོང་གི་ནང་དུ་གཞུག དེ་ཅིའི་ཕྱིར་ཞེ་ན། རྟེན་དེ་བདེན་ན་མེ་ལོང་གི་ནང་གི་འདིའང་བདེན། མེ་ལོང་གི་མི་བདེན་ན་རྟེན་འདིའང་མི་བདེན་ཏེ། བཅོམ་ལྡན་འདས་ཀྱིས་ཆོས་ཐམས་ཅད་སྣང་ལ་རང་བཞིན་མེད་པར་སྒྱུ་མ་ལྟ་བུའམ་མེ་ལོང་གི་གཟུགས་བརྙན་ལྟ་བུར་གསུངས་པའི་ཕྱིར་རོ། །དེ་ནས་མེ་ལོང་གི་རྟེན་དེ་ལ་མཆོད་བསྟོད་བསྡུས་པ་ཙམ་ཞིག་བྱས་ལ། སྟེང་འོག་མི་འཁྲུལ་པའི་མཚན་མ་བྱས་ཏེ་དར་སེར་པོ་སོགས་ཀྱིས་གཡོགས་ལ་རྒྱབ་ངོས་སུ་རྒྱ་བཏབ་ལ། རྟེན་གསར་པ་ཚར་ནས་རབ་གནས་བྱེད་བྱེད་དུ་ཁ་མི་དབྱེ་མཆོད་པ་བཟང་སར་བཞུགས་སུ་གཞུག རྟེན་རྙིང་པའི་ས་རྡུལ་དམན་པ་རྣམས་གསར་པ་བྱེད་པའི་ཟླ་ལ་མ་ལུས་པར་བཏབ། གལ་ཏེ་ཡུལ་རྒྱང་མ་རིང་དུ་གྱུར་ནས་སྤོ་བར་མི་ནུས་ན། ཆུའི་སྐྱེ་བོ་ལ་ཕན་པའི་ཕྱིར་ཆུ་བོ་ཆེན་པོར་དོར་རོ། །དེའང་མི་ནུས་ན་ཐ་མལ་པ་ལོངས་སྤྱོད་དུ་མི་གཞུག་པར་མཆོད་རྟེན་ལྟ་བུར་བྱས་ལ་རབ་གནས་བྱས་ཏེ་གཞག་གོ །དེ་ནས་རྟེན་གསར་པ་དེ་ཚར་བ་དང་། རབ་གནས་བྱེད་པའི་ཚེ་སྟ་གོན་གྱི་ནུབ་མོ་ནི་མི་དགོས། དངོས་གཞིའི་ནུབ་མོ་མེ་ལོང་ལ་སྤྱན་དྲངས་པ་ལ་དར་སེར་པོའི་ཞལ་ཕྱེ་སྟེ། སྔར་གང་མཛད་པའི་ཡན་ལག་བཞི་རྫོགས་ཡོད་པ་དེ་ཡེ་ཤེས་པའི་ཚུལ་དུ་རྟེན་གསར་པ་དེ་ལ་གཞུག སླར་ཡེ་ཤེས་སེམས་དཔའ་གཞན་ཡང་སྤྱན་དྲངས་ཏེ་དེ་ལ་གཞུག མཆོད་པ་རྒྱས་པས་མཆོད་པ་ལ་སོགས་པ་རབ་གནས་ཀྱི་བྱ་བ་རྣམས་ཡོངས་སུ་རྫོགས་པར་བྱའོ། །རྟེན་གསར་པ་བྱེད་པ་དང་རྙིང་པ་སྤོ་བའི་ཨརྒའི་ཆོ་ག་ཤཱཀྱའི་དགེ་བསྙེན་གྲགས་པ་རྒྱལ་མཚན་གྱིས་དཔལ་ས་སྐྱའི་གཙུག་ལག་ཁང་དུ་སྦྱར་བའོ། །རྫོགས་སོ།།